# Til dig, der er sundhedsplejerske på Nørrebro, Bispebjerg, Brønshøj og Tingbjerg

**ORD – sprogstimuleringsforløb på bibliotekerne til forældre med børn under 1 år**

Projektet ORD er et forløb forankret hos 5 af Kultur- og Fritidsforvaltningens biblioteker med fokus på forældre med børn i alderen 4-12 måneder. Projektet er støttet af Nordea-fonden de næste 2 år.

Vi tilbyder sprogstimuleringsforløb hvor leg og bevægelse er omdrejningspunktet for sprogudviklingen. Helt konkret inviterer vi, hovedsageligt mødre med flere sprog i hjemmet, til at deltage i et kursus over otte uger, hvor de ved hjælp af bevægelsesmotorik og sansestimulering sætter ORD på deres handlinger og dermed styrker forældre-barn-relationen. I løbet af 2022 og 2023 tilbydes der i alt 40 forløb på Nørrebro, i Bispebjerg, Tingbjerg og Brønshøj.

**Hvorfor ORD?**

Forskning viser at 15% af danske børn, allerede ved børnehavestart, er hvad der svarer til et års sprogtilegnelse bagud, mens samme andel er hele to år bagud ved skolestart. Forskningen påpeger desuden at der i denne statistik, er en overrepræsentation af børn fra tosprogede hjem og børn af forældre på overførselsindkomst. Dermed ses det at, miljøpåvirkningen har særlig betydningen for den sproglige udvikling og derfor er en tidlig indsats vigtig og nødvendig. Til trods for denne viden er der forholdsvis få tilbud om indsatser rettet mod tidlig sprogstimulering. Derfor tilbyder vi nu ORD.

**Konceptet ORD**

Konceptet ORD er udviklet til at blive afviklet på bibliotekerne, enten af professionelle undervisere, af bibliotekarer eller en kombination heraf. Desuden er en af undervisningsgangene afsat til biblioteksintroduktion, hvor fokus vil være at knytte familierne til biblioteket, samt formidle hvilke tilbud man kan finde på biblioteket. Målet med besøget er at øge medborgerskabet og chanceligheden blandt udsatte familier.

Udover at tilbuddet dækker en sproglig udvikling og tilknytning til biblioteket, dannes der grobund for et fællesskab mellem mødrene, som vil styrkes undervejs i forløbet. Dette netværk understøttes yderligere igennem en online gruppe, hvor deltagerne frit kan kommunikere med hinanden. Vi samarbejder dertil også med de boligsociale indsatser og arrangerer fælles opsamlingspunkter, så deltagerne ikke møder op alene, hvis det kan føles grænseoverskridende eller utrygt.

**Kontakt**

Vi håber, at vi sammen, kan nå frem til de rigtige familier som vil have gavn af dette tilbud. Kontakt Cecilie Gunst Christensen [rj2g@kk.dk](mailto:rj2g@kk.dk) for at høre hvornår næste forløb starter i dit område og læs mere her: [ORD | Kultur N (kk.dk)](https://kulturn.kk.dk/ord).

Projektet er udviklet af Københavns kommune i samarbejde med Lisbet Nør og Sofie Bay, og støttet af Nordea-fonden.

* Hvad: Sprogstimuleringsforløb
* Hvem: Kvinder bosat i udsatte områder med flere sprog i hjemmet, og deres børn i alderen 4-12 måneder
* Hvordan: Kan tilmeldes på mail [rj2g@kk.dk](mailto:rj2g@kk.dk)
* Hvornår: Der starter hold op løbende 2022-2023
* Hvor: Nørrebro Bibliotek, Tingbjerg Bibliotek, Brønshøj Bibliotek, Blårgården Bibliotek og Biblioteket Rentemestervej.